Der var store forventninger til danskerne på onsdagens Tour de France-etape. 5. etape bød på en enkeltstart, og det fik bookmakere og eksperter til at fremhæve tempospecialisterne Kasper Asgreen, Søren Kragh Andersen og Mikkel Bjerg. Alle danskerne leverede flot, men det var en fjerde dansker, der løb med overskrifterne. Efter første mellemtid tikkede en nyhed ind om, at danske Jonas Vingegaard havde sat bedste tid. Tiden holdt ikke til målstregen, hvorfor Vingegaard måtte se sig slået af Stefan Küngs tid. Tadej Pogacar var også hurtigere, men Vingegaard slutter etapen som nummer tre. Til stor begejstring hos TV 2 SPORTs cykelekspert under Tour de France Bjarne Riis. - Det er først og fremmest den største overraskelse i dag. Det, han leverer, er verdensklasse. Det er unikt. En ung gut, der lige pludselig træder ind på den her scene, og det lover jo bare rigtig, rigtig godt for både denne Tour og hans fremtid. Det er megaimponerende. Onsdagens flotte enkeltstart kombineret med Vingegaards allerede kendte bjergkvaliteter skaber en cocktail, der bruser af optimisme. - Vi ved allerede, han kører godt opad. Det har vi jo efterhånden set flere gange, og at han samtidig er i stand til at rykke nogle forrygende enkeltstarter af, ja.. Det er jo de vigtigste evner for at blive en klassementsrytter i Grand Tours. Havde ikke sat næsen op efter et topresultat Jonas Vingegaard havde allerede inden etapen proklameret, han ville give den fuld gas - udelukkende for sin egen skyld. Den 24-årige dansker har dog flere gange under årets Tour de France sat en tyk streg under, at han ikke kører for en klassementsplacering. Det handler om Primoz Roglic og kun Primoz Roglic. Vingegaard var dog stadig glad for den flotte præstation, da han krydsede målstregen i næstbedste tid. - Formen er god, det må jeg nok indrømme. Jeg var god til at holde positionen i dag, så jeg tror, det gør en stor forskel, siger Vingegaard til TV 2 SPORT og fortsætter: - Jeg havde tænkt mig at køre igennem, men jeg havde nok ikke sat næsen op efter et topresultat. Jeg havde selvfølgelig håbet på det, men det er ret fedt at ligge toer, siger Vingegaard, der dog endte med at blive nummer tre. Stort Grand Tour-potentiale Er vi ved at være der, hvor du også skal tænke på klassement? - Nej, overhovedet ikke. Vi kører stadig for Primoz. Jeg prøvede lige i dag for træningens skyld. Jeg vil gerne gøre det godt i etapeløb i fremtiden, og så kan man lige så godt bruge alle enkeltstarter som træning. Det er en vigtig del af det, og vi kører ikke mange enkeltstarter om året. Så det er egentlig bare derfor, siger Jonas Vingegaard. Den tese er Bjarne Riis enig i. Ifølge ham er der sjældent en god grund til at slappe af på en enkeltstart. - Hver enkeltstart er en test, og de fleste ryttere bør køre til på enkeltstarterne, fordi du aldrig ved, hvornår du får brug for det. Vingegaard har potentiale til noget stort i Grand Tours, og derfor skal han køre igennem på alle enkeltstarter. - Han skal teste sig af, for på et eller andet tidspunkt er det måske ham, de skal køre for i en Grand Tour. Hvis han ikke skal køre klassement, er der noget, jeg totalt har misforstået. Selvfølgelig skal han være klassementsrytter i en Grand Tour. Han starter måske ud til næste år og skal køre efter Giroen eller Vueltaen, og så kan de ikke undgå at have ham med i Touren.

Referat:
Bjarne Riis lovpriser den unge Jumbo-Visma-dansker med røder i Thy Jonas Vingegaard, der på onsdagens Tour-enkeltstart leverede et stort resultat og blev nummer tre.